Is-Segretarju Parlamentari Ian Borg, responsabbli mill-Presidenza ħa sehem fit-tieni laqgħa formali tat-trio – Olanda, Slovakkja u Malta li se jmexxu l-Presidenza tal-Kunsill tal-UE bejn l-1 ta’ Jannar 2016 u l-aħħar ta’ Ġunju 2017. F’din il-laqgħa ġew diskussi l-aħħar żviluppi politiċi fuq livell Ewropew u kif dawn se jaffettwaw aspetti differenti fil-preparazzjonijiet għall-Presidenza. Waqt id-diskussjonijiet ġiet enfasizzata l-importanza tar-rabta bejn il-Kunsill u l-Parlament fir-relazzjoni tagħhom bħala ż-żewġ ko-leġislaturi tal-Unjoni. F’dan ir-rigward il-ġimgħa d-dieħla Dr Borg se jkun qed imexxi delegazzjoni għall-ewwel laqgħat uffiċjali fuq il-Presidenza mal-Parlament Ewropew. Tkomplew ukoll il-konsultazzjonijiet kif it-tliet pajjiżi se jkunu qed jikkoperaw ma’ xulxin fuq livelli politiċi u amministrattivi waqt it-18-il xahar tal-Presidenza.